Den tredje særlige undtagelsesregel i denne sammenhæng kaldes “reklameundtagelsesreglen”. Reglen handler om at reklamegaver, der er fremstillet med netop dette formål for øje og derfor er forsynet med firmanavn eller logo, er skattefri for medarbejderen - hvis arbejdsgiver altså giver medarbejderen et eksemplar. Det er i øvrigt et krav, at den givne reklamegave er produceret i et relativt stort antal eksemplarer.  Der skal desuden være tale om reklamegaver uden særlig videresalgsværdi. Det kunne være for eksempel kuglepenne eller nøgleringe. Det vil altid kræve en konkret vurdering, om noget falder inden for reklameundtagelsesreglen.